ขอสหรัฐฯต่ออายุจีเอสพีเครื่องประดับเงิน หวั่นแรงงานได้รับผลกระทบ
โพสต์ทูเดย์ -&#8220;พาณิชย์&#8221;&nbsp; อ้อนสหรัฐฯต่ออายุจีเอสพีเครื่องประดับเงิน หลังส่อแววถูกตัดสิทธิ์เหตุส่งออกเกินเพดาน ยกแรงงานกว่า 1 ล้านครอบครัวได้รับผลกระทบ&nbsp;
8 ม.ค. 2553

โพสต์ทูเดย์ -“พาณิชย์”  อ้อนสหรัฐฯต่ออายุจีเอสพีเครื่องประดับเงิน หลังส่อแววถูกตัดสิทธิ์เหตุส่งออกเกินเพดาน ยกแรงงานกว่า 1 ล้านครอบครัวได้รับผลกระทบ  
 นางพรทิวา นาคาศัย รมว.พาณิชย์ เปิดเผยภายหลังการหารือกับเจ้าหน้าที่อาวุโสรัฐสภา สหรัฐฯว่า ได้ขอให้สหรัฐฯพิจารณาต่ออายุมาตรการสิทธิพิเศษทางภาษีศุลกากร (จีเอสพี) สินค้าเครื่องประดับเงินที่ส่งออกจากไทย หลังจากที่จีเอสพีโครงการปัจจุบันจะหมดอายุลงในเดือนก.ค.นี้ โดยไทยส่งออกสินค้าดังกล่าวมีมูลค่าเฉลี่ยปีละกว่า 300 ล้านเหรียญสหรัฐ ซึ่งเกินเพดานที่สหรัฐฯกำหนดที่ 210 ล้านเหรียญสหรัฐ หากสหรัฐฯตัดจีเอสพีไทย จะทำให้ผู้นำเข้าสินค้าดังกล่าวจะต้องเสียภาษีนำเข้าในอัตรา 6% จากปัจจุบันไม่ต้องเสียภาษีนำเข้าเลย นอกจากนี้ ยังได้ขอให้พิจารณาการต่ออายุโครงการจีเอสพีให้ไทยนานกว่า 1 ปี
ทั้งนี้ เป็นห่วงว่าหากถูกตัดสิทธิแล้ว จะเกิดปัญหาใหญ่ตามมา เพราะเครื่องเงินของไทยส่วนใหญ่ผลิตจากพวกกะเหรี่ยง ที่จ.น่าน และลำพูน ซึ่งกว่าจะเลิกจากอาชีพปลูกฝิ่นมาทำเครื่องเงิน ต้องใช้เวลานาน และปัจจุบันเลี้ยงชีพได้ด้วยอาชีพทำเครื่องเงิน ถ้าถูกตัดสิทธ์ก็กลัวจะกลับไปปลูกฝิ่นอีก นอกจากนี้ ยังมีกลุ่มเอสเอ็มอี และแรงงานผู้หญิงที่อยู่ในอุตสาหกรรมนี้อีกมาก เกรงว่าจะได้รับผลกระทบไปด้วย 
นางพรทิวา กล่าวว่า ยังได้หารือถึงการเดินหน้าเจรจาเขตการค้าเสรี (เอฟทีเอ) ไทย-สหรัฐฯ ที่หยุดการเจรจาไปตั้งแต่ปี 2549 โดยทั้ง 2 ฝ่ายพร้อมจะเจรจาต่อ หลังจากดำเนินการด้านกฎหมายภายในประเทศเสร็จสิ้นแล้ว โดยไทยจะต้องนำเข้าสู่การพิจารณาของรัฐสภา ตามมาตรา 190 ของรัฐธรรมนูญปี 2550 เพื่อให้ความเห็นชอบก่อน ส่วนเรื่องการพิจารณาปลดไทยออกจากบัญชีประเทศที่ถูกจับตามองเป็นพิเศษด้านทรัพย์สินทางปัญญา (พีดับบลิวแอล) ในการทบทวนสถานะประเทศคู่ค้าของสหรัฐฯ ตามมาตรา 301 พิเศษ กฎหมายการค้าสหรัฐฯ ที่จะประกาศผลในเดือนเม.ย.นี้นั้น ได้ขอให้เจ้าหน้าที่สหรัฐฯให้ข้อมูลกับทางการสหรัฐฯว่า ไทยมีความคืบหน้ามากในการปราบปรามการละเมิด การแก้ไขกฎหมาย รวมถึงกระตุ้นให้ประชาชนใช้สินค้าถูกกฎหมาย
นางเกษสิริ ศิริภากรณ์ อัครราชทูต (ฝ่ายการพาณิชย์) กล่าวว่า สหรัฐฯยกเว้นไม่ตัดจีเอสพีเครื่องประดับเงินจากไทยมา 5 ปีแล้ว และปีนี้คาดว่าจะไม่ยกเว้นอีก ซึ่งจะทำให้แรงงานในอุตสาหกรรมกว่า 1 ล้านคนได้รับความเดือดร้อน โดยเฉพาะกลุ่มชาวเขาอาจกลับไปปลูกฝิ่นอีก นอกจากนี้ ยังมียางเรเดียล ที่อาจถูกตัดสิทธิเพราะมูลค่าส่งออกเกินเพดาน